NARIADENIE KOMISIE (ES) č. 921/2007
z 1. augusta 2007,
ktorým sa ustanovuje výnimka z nariadenia (ES) č. 1535/2003 na hospodársky rok 2007/2008, pokiaľ ide o termín na podpísanie zmlúv pre paradajky určené na spracovanie v Bulharsku a Rumunsku
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41 prvý pododsek,
keďže:
(1)
Je potrebné prijať prechodné opatrenia, ktoré by výrobcom a spracovateľom v Bulharsku a Rumunsku umožnili využívať ustanovenia nariadenia Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1).
(2)
V súlade s nariadením Komisie (ES) č. 1535/2003 z 29. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96 o systéme pomoci pre výrobky z ovocia a zeleniny (2), sa v prípade paradajok musia zmluvy medzi spracovateľmi schválenými príslušnými orgánmi a uznanými alebo predbežne uznanými organizáciami výrobcov podpísať do 15. februára. Z časového rozvrhu na podpisovanie zmlúv určeného v nariadení (ES) č. 1535/2003 by sa mala ustanoviť výnimka obmedzená len na hospodársky rok 2007/2008. V opačnom prípade, a zvlášť pokiaľ ide o paradajky, by sa počas prebiehajúceho hospodárskeho roka príslušné strany nemohli zúčastniť na systéme pomoci ustanovenom nariadením (ES) č. 2201/96.
(3)
Opatrenia stanovené v tomto nariadení sú v súlade so stanoviskom Riadiaceho výboru pre spracované výrobky z ovocia a zeleniny,
PRIJALA TOTO NARIADENIE:
Článok 1
Odchylne od článku 6 ods. 1 písm. a) nariadenia (ES) č. 1535/2003 v prípade paradajok výlučne pre Bulharsko a Rumunsko a počas hospodárskeho roku 2007/2008 sa zmluvy medzi organizáciami výrobcov v zmysle článku 1 ods. 1 písm. a) uvedeného nariadenia a schválenými spracovateľmi môžu podpísať najneskôr 31. júla 2007 a najmenej desať dní pred začiatkom zmluvných dodávok.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. augusta 2007